
Uz zemes vēl saglabājies plāns sniegs. Liela Egle meža vidū vēl guļ savā agra pavasara rīta miegā. Pēkšņi viņas zari sāk kustēties, šūpoties un locīties. Egle pamostas.
Egle (berzēdama acis): Kas, kas? Kas te notiek? Kas krata manus zarus, kad katrs kārtīgs koks vēl guļ?

Atskan klusa nopūta, tikai egles zari turpina trīcēt un raustīties.

Egle (sašutusi): Šausmas! Liec taču mierā manus zarus! Un beidz nopūsties kā tas vecais ūpis, kas šad tad pie manis piekāpj! Runā, kas esi!

Rīta vējš (pavisam nedroši): Es esmu Rīta vējš.

Egle: Kas, kas?

Rīta vējš (vēl nedrošāk): Rīta vējš. Es taču tev teicu.

Egle: Ja tu tik klusi kaut ko čukstēsi, līdz vakaram nesapratīšu, kas tu esi par radījumu, kas brīkšķina manus zarus. Vai skaļāk nevari?

Rīta vējš (jau drošāk): Varu. (pēkšņi pilnā balsī) Es esmu Rīta vējš!

Egle (aizspiezdama ausis): Au! Ko tu bļauj kā nelabais! Nu man ausis aizkritušas.

Rīta vējš (nedaudz aizvainoti): Bet tu taču teici, lai runāju skaļāk.

Egle: Bet ne jau tik skaļi. Vai tad sava prāta tev nemaz nav?

Rīta vējš: Ir gan. Tikai patlaban prāts aizgājis drusku pastaigāties.

Egle (noteikti): Nu tad sauc to prātu atpakaļ.

Rīta vējš (pakalpīgi): Labi. Prātiņ, nāc mājās!

Egle (sasizdama plaukstas): Jauki. Tas tev labi izdevās. Nu, kā ir? Vai prāts atnāca?

Rīta vējš (apjukdams): Īsti nezinu. Varbūt ir, varbūt nav.
Egle (ar neviltotu interesi): Un kad tad tu zināsi?

Rīta vējš (vēl vairāk apjukdams): Nezinu. (ar cerībām) Varbūt viņš pats pieteiksies?

Egle (diezgan nicīgi): Kā tad. Gaidi vien, ka pieteiksies. Viņš tev pie pieres pieklauvēs, vai? 

Rīta vējš (ar cerībām): Bet varbūt pie kāju pēdām? Es vislabāk dzirdu, kad kāds klauvē pie pēdām. Tāda klauvēšana iedarbojas visdrošāk.

Egle (domīgi): Dīvaini. Kad man klauvē pie pēdām, es nedzirdu neko.

Rīta vējš: Kāpēc? 

Egle: Nu muļķa radījums. Manas kājas taču ir zem zemes. Kā tad no zemes apakšas uz augšu var kaut ko dzirdēt!

Rīta vējš (patiesi izbrīnīts): Ja? Tev kājas tiešām ir zem zemes un nevis gaisā?

Egle (ar vāji slēptu pārmetumu): Kas? Tu pirmo dienu pasaulē dzīvo, vai?

Rīta vējš (pavisam nedroši): Nē. Tikai otro.

Egle (neizpratnē): Jocīgi. Kā var dzīvot tikai otro dienu, ja es dzīvoju divreiz – divreiz – divreiz gadu desmitu! Tu kādam esi bērniņš, vai?

Rīta vējš: Nu ja. Pavasarim. Viņš tikai vakar atnāca.

Egle (neapmierināti): Nāk te visvisādi un iet, bet man jāstāv uz vietas. Vai tā ir pasaules taisnība?

Rīta vējš ( atkal apjucis): Nezinu... (pēkšņi laimīgi) Nē, kaut ko es tomēr zinu! Mans prātiņš ir atgriezies mājās! 
Egle (neticīgi): Ja? Kā tad tu to zini?

Rīta vējš: Es to nezinu. Es to jūtu. (sākdams smieties) Vai, vai, vai! Kā man kut kāju pēdas! Vai! 
Egles zari atkal sāk locīties un šņākt.

Egle (patiesā sašutumā): Ko tu dari! Kāpēc tu atkal krati manus zarus!

Rīta vējš (joprojām smiedamies): Vai! Es neko nekratu. Es tikai esmu tevī ieķēries.

Egle (neticīgi): Ko, ko?

Rīta vējš (smiedamies): Vai! Au! Ei! Kā kut! Es esmu tevī ieķēries!

Egle (kaunīgi ķiķinādama): Ei nu ei! Tu esi manī ieķēries?

Rīta vējš (skaļāk): Jā! Jā! Esmu ieķēries! Vai tagad tu dzirdi?

Egle (vēl kaunīgāk): Tu saki – ieķēries? Tātad manī samīlējies? 

Rīta vējš: Nē! Es tikai esmu sapinies tavos zaros un vairs netieku vaļā.

Egle: Žēl. Sen neviens manī nav iemīlējies. (pēkšņā atklāsmē) Tad taisies no manis vaļā! Vai es tevi turu?

Rīta vējš: Es jau taisos! Bet netieku. Tu turi mani ciet!

Egle: Vēl labāk! Es tevi turot! Taisies taču pie visiem vējiem!

Rīta vējš: Bet es jau pats esmu vējš!

Egle: Kas, kas?

Rīta vējš: Ko – kas? Tu atkal nedzirdi?

Egle: Dzirdu. Tikai nesaprotu. Kā es tevi varu turēt ciet, ja pati to nemaz negribu.

Rīta vējš: Bet tā ir.

Egle: Kas – tā ir? Pasaki vēlreiz, kas tu esi!

Rīta vējš (nepacietīgi): Nu cik reižu var atkārtot! Es esmu vējš! Saproti? (pēc iespējas skaļāk) Es esmu Rīta vējiņš!

Egle (neapmierināti): Au! Tu jau atkal bļausties! Kas – man ausīs būs čiekuri jābāž, vai? Klusāk!

Rīta vējš: Es nevaru klusāk, ja tev ir tik slikta dzirde.

Egle (viltīgi smaidīdama): Bet es taču esmu dāma labākajos gados. Man ir tiesības dzirdēt tā, kā pati gribu. Saprati?

Jau pirms brīža pie Egles piecilpojis zaķēns, vārdā Zaķītis Kaķītis, un sācis ar ķepiņām kārpīties.

Egle (piepeši attapdamās): Au! Kas te bojā manas kāju pēdas!  

Zaķēns (vainīgi paceldamies pakaļkājās un vainīgi salikdams priekšķepiņas): Piedodiet! Es tikai gribēju pameklēt.
Egle: Ko pameklēt?

Zaķēns: To, kas man ir pazudis.

Egle: Un kas tad tev ir pazudis?

Zaķēns (pavisam nelaimīgi): Viss. Gan kāposti, gan burkāniņi, gan žāvētais āboliņš.

Egle: Un kur tad viņi tev tā pazuda?

Zaķēns: Sapnītī. Kamēr guļu, tikmēr to visu redzu.

Egle (ieinteresēdamās): Un kad pamosties?

Zaķēns: Tad vairs neko neredzu. Kā atveru acis, tā nekā nav.

Egle: Kā tā?

Zaķēns: Nav, un viss. Pagrabiņš tukšs. Varu skatīties, cik gribu, neko nevaru ieraudzīt. Tāpēc gribēju pameklēt.

Egle (aizdomīgi): Kāpēc tad tieši pie manis?

Zaķēns: Tāpēc, ka citur jau esmu izmeklējies. Pie priedes, pie bērza, pie apses, pat pie kadiķīša.

Egle: Un?

Zaķēns (bēdīgi): Nekur nekā nav. (ar cerībām) Varbūt pie tevis kaut kas tomēr būs?

Egle (pārliecinoši): Šaubos. Nekad neesmu redzējusi, ka pie manām kājām augtu kāposti vai burkāni.

Zaķēns: Nekad?

Egle: Nekad. Ja nu vienīgi tie... kā viņus sauca? Nu jā – zaķkāposti.

Zaķēns (patiesi iepriecināts): Ja? Kur tad tie ir? Man zaķkāposti garšo vislabāk. Es vēl drusku parakšos, labi?

Zaķēns atkal sāk ar ķepiņām kārpīties.

Egle (sadusmota): Dumjais dzīvniek! Tūlīt izbeidz! Beidz grābstīties gar manu apakšgalu!

Zaķēns (juzdamies vainīgs): Lūdzu, piedod! Bet es tik ļoti gribu atrast kaut ko ēdamu.

Egle: Tu patiešām esi dumiķītis? Kur tu esi redzējis, ka kaut kas ēdams aug sniegā!

Zaķēns (domīgi): Neesmu gan nekur redzējis. Mamma arī teica, ka vispirms mežā jāizkausē sniegs. Un tam esot vajadzīgs pavasara rīta vējš.

Egle: Kas, kas tev vajadzīgs?

Zaķēns: Rīta vējš.
Egle: Te viens vējelis manos zaros ir ieķēries. Varbūt tas ir īstais?

Zaķēns (tikko valdīdams nepacietību): Kur viņš ir? 

Egle: Nu taču manī! Tu neredzi, vai?

Zaķēns: Neredzu gan.

Egle: Varbūt viņš guļ? Ei, vējeli, celies augšā! Te viens pēc tevis prasa.

Egles zari atkal sāk šūpoties un locīties. Zaķēns no bailēm saraujas čokuriņā.

Egle: Nu mierīgāk taču! Es teicu – mosties, nevis bojā manu apģērbu un frizūru!

Egles zari kļūst mierīgāki.

Rīta vējš: Vai tagad būs labi?

Egle (diezgan kašķīgi): Gandrīz. Lai gan neteiktu, ka tava klātbūtne mani iepriecinātu. Vai tu drīz iesi prom? 

Rīta vējš: Kā tikai varēšu. Bet kas tad pēc manis prasa?

Egle: Kaut kāds sīkaļa. Re, te apakšā, tup sarāvies. (zaķēnam) Vai tad augšā necelsies?

Zaķēns: Nezinu. Man kustas ausis.

Rīta vējš: No kā?

Zaķēns: Nezinu. Varbūt no bailēm.

Egle (ļoti gudri): Muļķības. No bailēm ir lielas acis, nevis kustošas ausis.

Zaķēns: Ja? Tad es drīkstu piecelties?

Egle: Skaidra lieta. Slienies vien augšā.

Zaķēns (pieceldamies, bet vēl arvien nedroši): Kas tad tās manas ausis kustināja?

Egle: Droši vien tas vējelis, kas te ik pa brīdim brakšķina manus zarus.

Rīta vējš (apvainoti): Es neesmu nekāds vējelis, bet riktīgs vējš. (ar lepnumu) Rīta vējš!

Zaķēns (no sirds priecīgi): Ko? Rīta vējš?

Rīta vējš (nepacietīgi): Kas te notiek? Tu arī labi nedzirdi tāpat kā šī padzīvojusī egle? Atkārtot vēlreiz, tikai skaļāk? 

Egle (šausmās): Nē, tikai nevajag skaļāk! Tā manas ausis var aizkrist uz visiem laikiem.

Rīta vējš (klusiņām Zaķēnam): Kas tu esi?

Zaķēns: Zaķītis Kaķītis. 

Egle: Nesapratu. Vai nu zaķītis, vai kaķītis. Kas tu īsti esi? 

Rīta vējš: Es gribētu palūgt, cienījamā Egle, nejaukties mūsu sarunā. Lai gan – tiešām: zaķītis vai kaķītis?

Egle (apvainota): Labi. Varu jau savu muti turēt ciet.

Zaķēns (jau drošāk): Mans vārds ir Zaķītis. Bet uzvārds – Kaķītis.

Rīta vējš: Jocīgi. Kāpēc tev ir vārds un uzvārds, bet man tikai vārds? Bet nu labi. Kas tad tu vairāk esi – zaķis vai kaķis?

Egle (nevarēdama nociesties): Jā, patiešām – kaķītis vai zaķītis? 

Zaķēns (kautrīgi): Vispār jau es esmu Zaķītis. Bet par Kaķīti mani sauc tāpēc, ka mūsu ģimene prot svešvalodas.

Rīta vējš (ieinteresēti): Ja? Kādas tad? 

Zaķēns ( ne bez lepnuma): Dažādas. Piemēram, tīģeru valodu.

Egle: Vari kaut ko pateikt tai tīģeru valodā?

Zaķēns: Varu gan. Man tikai drusku jāiztēlojas. (mēģinādams atdarināt tīģera gaitu) Rr – rr – rr! Vēlreiz – rr, rr, rr! Nu, vai iznāca?

Egle: Ne pārāk pārliecinoši.

Zaķēns (vīlies) Labi. Tad pamēģināsim kaut ko citu. Teiksim, vilku.

Viņš apsēžas uz pakaļkājām un dziļdomīgi veras debesīs.

Aū! Au, au, au! Aū! Aū!...Kā tagad ir?

Rīta vējš: Diezgan briesmīgi. Man pat ausīs sāka džinkstēt.

Zaķēns (ļoti iepriecināts): Un vēl es protu riet kā sunītis. Gribat dzirdēt? 

Egle: Es nē.

Rīta vējš: Es gan. Parej vien!

Zaķēns (mēģinādams skraidot kustināt ļipiņu): Vau, vau, vau! Kā mana aste kustas no prieka! Vau, vau, vau!

Rīta vējš: Vareni! Bet kāpēc tu esi Kaķītis, nevis Sunītis?

Zaķēns: Tāpēc, ka kaķīša balss man padodas vislabāk. 

Viņš uzmet kūkumu un sāk cilāt ķepiņas.

Ņau! Mjau! Ņau! Murr, murr, murr... Mjau!

Pēkšņi viņš lec uz priekšu, it kā kaut ko ķertu.

Caps! Rokā ir! Mjau! Murr! Rokā ir!

Egle (pilnīgā nesaprašanā): Kas tev tur rokā ir?

Zaķēns (ne bez lepnuma): Pele, saprotams. (ar žēlumu) Lai gan es daudz labāk gribētu, lai man rokās, tas ir, ķepiņās, būtu zaķkāpostiņš... Bet, lai līdz tam tiktu, vajadzīgs rīta vējš.

Rīta vējš: Es taču jau tepat esmu! Tikai netieku vaļā no egles, kurā esmu ieķēries.

Zaķēns (vīlies): Ja? Tu esi ieķēries? Žēl gan. Ļoti žēl.

Rīta vējš (ar pēkšņu domu): Paklau, ja jau tu tik daudz ko proti, varbūt tu proti mani no šitās egles arī atbrīvot?

Egle (sašutusi): Es neesmu nekāda šitā egle! Es esmu egle pieklājīgos gados, tādēļ lūdzu mazliet vairāk cieņas.

Rīta vējš: Atvainojiet, godājamā kundze! Bet es ļoti, ļoti gribu no jums izpiņķerēties! Zaķīt Kaķīt, tu vari palīdzēt?

Zaķēns: Kā tad? 
Rīta vējš (ar iedvesmu): Uzkāp kokā un atāķē manas kājas un rokas no zariem. Mati jau arī piebiruši ar skujām, tos vajadzētu izpurināt.

Zaķēns (domīgi): Es daudz ko protu. Bet kāpt kokā, atāķēt un purināt tomēr nemācēšu.

Rīta vējš: Kāpēc ne? 

Zaķēns: Tāpēc, ka es esmu tikai Zaķītis Kaķītis, nevis kaķis.

Rīta vējš (skumji): Žēl gan. Ļoti žēl.

Zaķēns (līdzjūtīgi): Pagaidi, neraudi. Es tevi tūlīt sasmīdināšu. Gribi, es pametīšu kūleņus? (tā arī dara) Redzi, uz priekšu. Un atpakaļ... Vai, īsti neizdevās. Bet tev bija smieklīgi?

Rīta vējš: Ne pārāk.

Egle (smiedamās): Nē, bija gan smieklīgi. Tava ļipiņa tik jocīgi trīcēja! Vai salto tu nemāki?

Zaķēns: Tas ir – tādu loku pa gaisu? Nē, vēl nemāku. Bet es trenējos.

Rīta vējš (pārmetoši): Labāk būtu trenējies kāpt kokā! Cik ilgi lai es te vēl sēžu? 

Zaķēns (drošā pārliecībā): Kamēr kāds atnāks.

Rīta vējš: Kas? 
Zaķēns: Kaut vai tas pats kaķis.

Egle (vīpsnādama): Gaidi ar maisu! Vismaz desmit gadus te neviens kaķis nav rādījies.

Zaķēns: To es tā kā saprotu. Bet kāpēc jāgaida ar maisu? Vai tad kaķis jābāž maisā, lai tas uzkāptu kokā?

Egle (audzinoši): Nu muļķītis tu vēl esi un laikam ilgi tāds paliksi. Gaidi ar maisu – tas tāds teiciens.

Rīta vējš (nepacietīgi): Bet varbūt ir arī tāds teiciens par to, kas man tomēr varētu palīdzēt? Kā saprotu, tas kaķis te nav un nebūs.

Egle: Nezinu, nezinu... Ja nu vienīgi tev var palīdzēt kāds lidojošs objekts.

Rīta vējš: Lidojošs objekts? Meteors, vai?

Egle (viszinoši): Pietiktu arī ar tādu radību, ko sauc par putnu.

Rīta vējš: Varbūt mēs to putnu kaut kā varētu pasaukt?

Zaķēns (sasizdams ķepiņas un aiz prieka lēkādams): Jā, jā, jā! Man ļoti patīk kaut ko saukt. Var arī svešvalodās.

Egle (pielikusi zaru pie acīm): Neko nevajag saukt. Es redzu, ka kāds objekts jau lido šurp.

Rīta vējš (no uztraukuma nepacietīgi): Nu, nu, nu! Kas tas ir par objektu?

Egle (noskurinādamās): Tā jau es domāju! Tikai tā man vēl trūka.

Zaķēns (ļoti ziņkārīgi): Kā tev trūka?

Egle (pikti): Nekā man netrūka. Tas atkal bija tikai tāds teiciens, tu, muļķīt!

Zaķēns (uzmetis lūpu): Neapsaukājies! Es varu arī apvainoties un cilpot prom.

Rīta vējš: Nē, nē, lūdzu, necilpo! Man ir drusku vieglāk, ja tu te apakšā tupi. Varbūt mēs vēl kļūsim draugi.

Egle (neapmierināti): Kā tad, draugi! Bet kas draudzēsies ar mani? Ne jau tas spārnainais biedēklis, kas tūlīt būs klāt.

Rīta vējš (vēl vairāk satraucies): Nerunā tik nesaprotami! Kas tad īsti tūlīt būs klāt?

Egle (neapmierināti): Kas, kas! Kārna vārna – lūk, kas!

Kārna Vārna (pielidodama): Sveikiņi, sveikņi! Kas jauns, kas jauns? Stāsti, egle, stāsti nu!

Zaķēns (pirms egle paspēj atbildēt): Bet es? Vai es arī varu kaut ko pastāstīt? 

Kārna Vārna (pietiekoši augstprātīgi): Kas tad tu tāds, mazais, esi? Bez brillēm tādu sīkumiņu nemaz nevar saredzēt.

Zaķēns: Tad uzliec tās brilles.

Kārna Vārna: Nesagaidīsi. Tik veca jau es vēl neesmu, lai nēsātu brilles. Saprati, pļāpīgais sīkumiņ?
Zaķēns (aizvainoti): Es neesmu sīkumiņš. Es esmu Zaķītis Kaķītis!

Kārna Vārna (pārsteigta): Oho! Divi zvēri vienā! Žēl, ka es neko tādu neēdu. Bet būs jāpasaka lapsai.
Zaķēns (pārbijies): Nē! Tikai ne to! Lapsa mani apēdīs viens divi. Līdz trīs nemaz nepaspēšu aizskaitīt.

Kārna Vārna (augstsirdīgi): Labi jau labi. Tas bija joks.

Zaķēns (neticīgi): Tiešām joks?

Kārna Vārna: Kad es tev saku! Kas tad no tevis ko ēst. Tikai pagaršot, Kaķi – Zaķi.

Zaķēns: Nē, tu nepareizi runā. Es esmu Zaķītis Kaķītis.

Kārna Vārna: Vai nav vienalga? Kustoņi paliek kustoņi. Bet tev par manu joku bija jāsmejas. Šitā: ha, ha, ha!

Zaķēns: Es negribu smieties. Es gribu zaķkāpostiņu.

Kārna Vārna: Šausmas. Cik mūsdienu bērni ir neaudzināti.

Zaķēns (aizdomīgi): Tiešām?

Kārna Vārna: Tiešām, tiešām. Bet ne jau es esmu tava učene, lai mācītu. Es labāk uzlaidīšos eglē un mierīgi pasēdēšu.

Egle (beidzot tikusi pie vārda): Nē! Nekur tu nesēdēsi! Viens jau te manī sēž un ilgi neiet prom!

Kārna Vārna: Un kas tas ir?

Egle (ķircinādama): Nezinu. Droši vien kaut kāds putnubiedēklis.

Kārna Vārna (dziļi neapmierināta): Ārprāts! No tiem putnubiedēkļiem vairs glābties nevar. Vienmēr aizņem labākās vietas. Pašās ložās.

Rīta vējš (arī beidzot mēģinādams iespraukties sarunā): Es taču neesmu nekāds biedēklis. Esmu pavisam mierīgs un jauks Rīta vējš.

Kārna Vārna: Tad kāpēc tu tupi eglē, nevis pūt, kā kārtīgam vējam pienākas? Kas tev – sēžamkaite, vai?

Rīta vējš (diezgan izmisis): Man nav nekāda sēžamkaites. Es tikai netieku vaļā.

Kārna Vārna: No kā?

Rīta vējš: No egles. 

Kārna Vārna: Kāpēc?

Rīta vējš (patiešām izmisis): Nu cik reizes var atkārtot vienu un to pašu! Es esmu iepinies, sapinies, saķēries! Vai tiešām mežā nav neviena, kas man varētu palīdzēt! 

Kārna Vārna: Nezinu. Varbūt ir. Jāpameklē. Bet kas man par to meklēšanu būs?

Rīta vējš: Kad es tikšu brīvībā, es tūlīt sākšu pūst un...

Kārna Vārna (pārtraukdama): Un?

Rīta vējš: Un tad es izkausēšu sniegu un likšu uzplaukt zilajām vizbulītēm. 

Zaķēns (nepacietīgi): Un uzaudzināsi zaķkāpostiņus!

Kārna Vārna (pikti): Mazais, liecies mierā ar saviem kāpostiem. (vējam) Stāsti tālāk par tām vizbulītēm. Sākums bija labs.

Rīta vējš: No tām es tev savīšu skaistu, zilu kaklarotu. Tev taču krelles patīk, vai ne?

Kārna Vārna: Un kā vēl! Un zilā krāsa man piestāv.

Rīta vējš (cerīgi): Tad esam sarunājuši? Tu man palīdzēsi?

Egle (sapīkusi, ka atkal tik ilgi nav tikusi pie runāšanas): Skaidrs, ka palīdzēs. Un pie tam fiksi. Citādi arī vairs citreiz neatļaušu tupēt savos zaros.

Kārna Vārna: Nevajag draudēt, ja? Jā, es lidošu, bet ne tāpēc, ka nobijos no taviem vārdiem. Es to daru savu zilo kreļļu dēļ. (nedaudz domīgi) Nu, varbūt arī tāpēc, ka man laba sirds. (lidodama prom) Visu labiņu! Čau! (pagriezdamās atpakaļ) Starp citu, mums pēc divām nedēļām būs draudzības vakars ar kovārņiem. Vizbulīšu krelles man dikti noderēs. (vārna aizlido)

Egle (noskurinādamās): Tā nu gan ir viena modes dāma. Draudzības vakars! Ha!
Rīta vējš (neizpratnē): Par ko tad tas – ha? Vai tad tev draugu nav?

Egle (grūtsirdīgi): Es taču nezinu. Varbūt, ka kaut kur ir.Es jau tev teicu, ka nekur tālāk no savas vietas netieku. Es nezinu, jo neredzu, kas notiek pasaulē. Es neko no pasaules nesaprotu!(egle sāk raudāt)

Zaķēns (mierinoši): Neraudi nu. Es tev par prieku pametīšu mazus kūlenīšus.

Egle: Domā, tas palīdzēs?

Zaķēns: Nu ja. Varbūt zeme sadrebēsies un tava galotne varēs paskatīties tālāk. Draugiem noteikti kaut kur ir jābūt.
Rīta vējš: Padraiskojies gan, Zaķīt Kaķīt. Citādi te paliek drusku skumji.
Zaķēns met kūleņus, taisa špagatu. Rīta vējš sauc – olē, hop, aiziet, sizdams plaukstas. Tas ir tik jocīgi, ka pat Egle sāk smieties. Pēkšņi atskan kāda balss.

Balss: Au, au, au, aū! Au, au, au, aū!

Zaķēns (pēkšņi saraudamies kamoliņā): Vai! Tas ir vilks! Viņš arī grib ēst un tūlīt atnāks un mani apēdīs!

Egle: Kāpēc tad uzreiz vilks? Tu taču teici, ka tava ģimene prot svešvalodas.

Rīta vējš (apstiprinoši): Jā, tā tu teici.

Egle: Tad varbūt tas nav nekāds vilks, bet mamma tevi sauc brokastīs?

Balss (atkal): Au, au, auū! Au, au, au, auū!

Zaķēns (pārbijies): Nē! Tas ir vilks! Balss skan bez akcenta!

Rīta vējš (steidzīgi): Tad Zaķīt Kaķīt, mūc nu prom! Tu taču zini, ka es esmu sapinies un to vilku nekur nevaru aizpūst. 

Zaķēns (apņēmīgi un gatavodamies, trenēdams kājas): Mukšu gan. Es jau laižos.

Egle (satraukusies): Nu kur tu laidīsies, aunapiere tāds! Vai tad aizcilpot nevari?

Zaķēns: Varu gan. Un, starp citu, priekš manis laišanās arī nozīmē ātru cilpošanu. Visu labiņu! Atā!

Zaķēns ātri izcilpo. 
Egle: Tie kustoņi gan ir jocīgi. Neko no viņiem nevar saprast.

Vilks (izlīzdams no krūmāja): Hello! Hello, egle! Vai tu te viena pati? Es tā kā sajutu zaķa cepeša smaržu.

Egle (pārmetoši): Tu gan, vilks, esi dumjš. Vismaz piecdesmit gadus pie manām kājām neviens zaķis nav cepts.

Vilks (ošņādams un meklēdams): Man jau nevajag uzreiz ceptu. Es cepeša smaržu jūtu arī no dzīva zaķīša.Ka tik būtu! Šmorēt un cepināt es pats protu.

Egle: Tiešām?

Vilks: Nu jā taču. Man ļoti patīk virtuves darbi. Taču tagad pasaki – te, pie tevis, taču bija zaķis, vai ne?

Egle (nepārliecinoši): Nu...

Rīta vējš (pārliecinoši): Nē, nebija.

Vilks (patiesi izbrīnīts): Paklau, egle, kāpēc tu runā divās balsīs? Tu esi vēderrunātāja, vai?

Egle (viltīgi): Tev būs izlicies.

Vilks (šaubīgi): Tu nemānies?

Egle: Bet vai tu ausis mazgā?

Vilks (kaunīgi): Cenšos. Reizi mēnesī. Ar to taču pietiek, vai ne?

Egle: Cik man zināms, nepietiek gan.

Vilks: Žēl. Arī reiz mēnesī jau ir grūti.

Egle: Tad nesūdzies par dzirdi.
Vilks: Es nesūdzos. Es tikai prasīju, kāpēc tu runā divās balsīs. Un pirms tam es prasīju, vai te nav bijis kāds zaķītis.

Egle un Rīta vējš (reizē): Nē, nav.

Vilks (žēlabaini): Žēl, žēl, žēl... Tad arī deguns mani māna? (ar izbailēm) Varbūt arī deguns ir jāmazgā? 

Egle (smiedamās): Droši vien.

Rīta vējš (smiedamies): Droši vien jāmazgā arī deguns!

Vilks: Tu nu gan esi nepareiza egle! Tev ir divas balsis, bet nav neviena zaķa! Tu esi nejauka.

Egle: (apvainota): Pats tu esi nejauks! Nevajag medīt nevainīgus zaķēnus! Vai tad zaķi tevi medī?

Vilks (apjukdams): Nē, nemedī gan... (attapdamies) Bet ko tad lai es ēdu?!

Egle (diezgan vienaldzīgi): Nezinu. Pārej uz dārzeņiem. Vai sienu.

Vilks (pārmetoši): Nē, tu patiešām esi nejauka! Un runā aplamības.

Egle (joprojām vienaldzīgi): Negribi, neklausies. Ej, kur acis rāda.

Vilks: Iešu ar. Tikai ne tur, kur acis rāda. Jo katra acs man rāda uz savu pusi. (kaunīgi) Es drusku šķielēju. 
Egle (nopūzdamās): Arī tas vēl. Nu kur tad tu īsti iesi?

Vilks (apņēmīgi): Pa vidu. Tur pa taciņu reizēm iet Sarkangalvīte un nes savai vecmāmiņai groziņu ar pīrāgiem.

Rīta vējš (šausmās): Tu gribi apēst Sarkangalvīti?!

Vilks: Nē. No pasakām zinu, ka Sarkangalvītes nedrīkst ēst. Var iznākt slikti.
Rīta vējš (ar tādām pat šausmām): Tu rīsi vecmāmiņu?!

Vilks: Ne-e. Lai arī esmu rijīgs, vecmāmiņas pat priekš manis ir par sīkstu.

Rīta vējš (tīri priecīgi): Tad tu ēdīsi groziņu?

Vilks (ar neslēptu pārmetumu): Egle, tu patiešām esi stulba vai tikai mani kaitini? Pīrādziņus gribu ēst! Pīrādziņus! Tur iekšā ir vismaz kāds gabaliņš gaļas.

Egle (viltīgi): Bet ja nu šoreiz tie būs pīrādziņi ar kāpostiem?

Vilks (izbijies): Nerunā tik šausmīgas lietas! Ciest nevaru kāpostus! Pē! Fui!

Egle: Nesaki – fui. Tas nav smuki. Un labāk kāto vien prom.

Vilks (nesaprašanā): Ko nozīmē – kāto? Vai tad man pie pekām kāti aug vai pat kāti ar visām puķēm?

Egle (dusmīgi): Neizglītots vilks tu esi un tāds arī laikam paliksi. Ej prom.

Vilks (atkal ošņādams un meklēdams): Bet kā tad ar to cepeša smaržu? Es to tomēr jūtu. Un redzu: esmu uzlicis priekšautu, uz plīts ir panna, kur kaut kas garšīgs cepas...

Rīta vējš: Nekas. Tās ir halucinācijas. Redzes māņi, vai saproti?

Vilks (žēlabaini): Saprast jau saprotu. Tikai vēders tukšs. (uzmezdams pārmetošu skatienu eglei) Iešu jau iešu uz to taku pie Sarkangalvītes. Ar viltīgiem palēcieniem.

Vilks, šurpu turpu lēkādams, dodas prom.

Egle: Nu ko lai ar to vilku iesāk?

Rīta vējš (atkal sākdams drebināt zarus): Drusku nopērt un ieslodzīt uz kādu laiciņu. Teiksim, uz piecām diennaktīm.

Egle (sašutusi): Liec taču vienreiz mierā manus zarus! Cik reizes var teikt!

Rīta vējš (atvainodamies un pierimdams): Piedod, es tikai sadusmojos. Kā var gribēt apēst tik jauku zaķēnu!

Egle (kārtodama zarus): Nevaru atbildēt, jo pati nesaprotu, ko lai vilks dara. Gribas viņam to gaļu, nekas tur nav līdzams. 
Rīta vējš: (pēkšņi attapdamies) Paklau, mēs nu esam aizrunājušies ne par tēmu! Kur tā Kārnā Vārna ir palikusi? Man taču vienreiz ir jātiek no tevis vaļā. 
Egle (sapīkusi): Tiksi jau tiksi. Un, starp citu, Kārnā Vārna jau lido šurp.

Kārna Vārna (pielidodama): O – ho – ho –ho! Es nu esmu klāt.

Rīta vējš (sapīcis): Bet kāds man no tā labums, ka tikai tu esi klāt? Man vajag palīgus, nevis tevi.

Kārna Vārna: Oi, oi, oi! Cik mēs esam lecīgi! Tad, tavuprāt, es nekam nederu?

Rīta vējš: Nepiesienies pie vārdiem.

Kārna Vārna: Es nekur nesienos! Es tikai lidoju! Un, ja tu man vēl ko pajautātu, es tev varbūt arī atbildētu. Vizbulīšu kreļļu dēļ.

Rīta vējš: Tad runā, runā! Stāsti! Es jau esmu pavisam noguris, te, eglē, karādamies. 
Egle (pārmetoši): Manī vēl nekad neviens nav karājies. Un ceru, tā arī nekad nenotiks. Tā kā padomā, ko runā.

Rīta vējš: Man jau no domāšanas galva sāp. Un no tām tavām skujām, kas sabirušas matos, vēl vairāk sāp. Vārna, saki taču kaut ko!

Kārna Vārna: Nē un nē. Man vairs nekas nav jāsaka. Paskatieties pa labi un jūs redzēsiet, ka vesels bars zīlīšu laižas šurp.

Rīta vējš: Urrā! Vesels bars putniņu! Tie man tiešām palīdzēs.

Kārna vārna: Nesaceries uzreiz pārāk daudz. Zīlītes tomēr ir mazi putniņi. Ne jau tādi kā vārnas vai kovārņi.

Rīta vējš: Ja?

Kārna Vārna: Jā. Tomēr – labāk bars zīlīšu nekā nekas. Vai ne? Bet tās krelles man būs?

Rīta vējš: Būs, būs! Cik reizes var atkārtot. (piepeši ieraudzīdams) Urrā! Mazie putniņi jau ir klāt!

Zīlītes (pielaizdamās, ļoti pieklājīgi): Sveicināti! Labrītiņ! Kā varam palīdzēt?

Rīta vējš: Vienkārši! Izpiņķerējiet mani no šī zaru pinekļa. Es esmu brīvs vējš un man ir brīvi jāstrādā. Ne jau tāpēc es esmu nācis pasaulē, lai gulētu!
Kārnā Vārna pa to laiku ziņkārīgi pēta čiekurus, kas nokrituši zemē, meklēdama sēkliņas. 

Zīlītes (cita caur citu): Nē! Gulēt nedrīkst! Pavasarī nedrīkst gulēt! Tūlīt lidosim palīgā.

Rīta vējš (priecīgi): Lūdzu, lūdzu, palīdziet! Man atkal jākļūst brīvam!

Egle (brīdinoši): Tikai uzmanīgi ar maniem zariem! Tos nedrīkst pluinīt un bojāt!

Zīlītes: Nē, mēs neko nebojāsim! Mēs tikai palīdzēsim vējam.

Pirmā zīlīte (uzmundrinoši): Māsiņas, uz priekšu! Uz augšu!

Pērējās zīlītes (atsaukdamās): Jā, uz augšu! Uz augšu!

Zīlītes salaižas egles zaros un ar knābīšiem mēģina atsvabināt Rīta vēju, ik pa brītiņam pačivinādamas. Pēc laiciņa tās atkal salido zemē pie egles. 

Pirmā zīlīte (skumīgi): Nekas nesanāca.

Otrā zīlīte: Jā. Nesanāca. Mūsu knābīši ir par maziem.

Trešā zīlīte: Bēdīgi. Ko lai tagad dara?

Rīta vējš (gandrīz pavisam izmisis): Jā, ko lai tagad dara? Vai tiešām man mūžīgi būs jāpaliek šajā eglē? Vai tāpēc Pavasaris palaida mani pasaulē, lai es tupētu vienā kokā?

Egle (pārmetoši): Kas? Es tev nepatīku, vai?

Rīta vējš: Nē, tu mani nepareizi saprati. Tu esi ļoti laba egle, tikai es esmu vējš un man ir jāpūš. Ko lai es tagad daru?

Kārna Vārna (ne bez lepnuma): Ha! Paprasiet kādam, kas to zina! Piemēram, man.

Rīta vējš: Labi. Es prasu tev. Ko lai tagad dara?

Vārna (apņēmīgi): Jādodas triecienuzbrukumā. Es metīšu čiekurus – varbūt tie tos tavus pinekļus atraisīs. Aiziet!

Vārna citu pēc cita met eglē čiekurus.

Egle (neizturējusi): Au! Tu jau otro reiz trāpi man pa aci! Tūlīt beidz! Dzirdi? 

Kārna Vārna: Dzirdēt jau dzirdu. Tu nu gan esi nepacietīga. Kā tad lai es tam vējelim palīdzu? Kā lai es tieku pie savām zilajām krellēm?
Rīta vējš (gandrīz sākdams raudāt): Lūdzu, lūdzu, palīdziet man! Jūs taču redzat, ka pats netieku galā! Lūdzu, palīdziet! Pēc tam visu mūžu es palīdzēšu jums!

Zīlītes lido ap egli un savā starpā domīgi sačivinās. Kārna Vārna tikmēr sāk klanīt galvu, kamēr mierīgi aizmieg.
Piektā zīlīte: Jā, jāpalīdz ir. Rīta vējš to ir pelnījis.

Pirmā zīlīte: Un ne tikai pelnījis. Viņu gaida tik daudzi.

Otrā zīlīte: Jā, jā! Mēs taču lidojām garām un redzējām, cik ābelei ir grūti.

Rīta vējš (satraukti): Kāpēc?

Trešā zīlīte: Ābeles zaros vēl karājas pērnie āboli.

Rīta vējš: Kāpēc tad jūs tos neknābājat?

Ceturtā zīlīte: Tie taču ziemas aukstumā un slapjumā ir sapuvuši!

Piektā zīlīte: Tie vairs nav ēdami!

Pirmā zīlīte: Bet ābelei ir ļoti grūti. Ja āboli nenokritīs, ābelei nebūs spēka laikā saplaukt un uzziedēt.

Otrā zīlīte: Tur, tikai tu, Rīta vēj, vari palīdzēt.

Rīta vējš (ļoti nelaimīgi): Kā? Kā lai es to izdaru? Kā lai palīdzu, ja nekur netieku?

Trešā zīlīte: Jā. Vispirms ir jāpalīdz tev.

Sestā zīlīte: Man te šis tas ienāca prātā... Varbūt mums pasaukt palīgā visus citus vējus?

Zīlītes (atkal cita caur citu): Jā, jā, jā! Lidosim! Meklēsim pārējos vējus! Vējiem ir liels spēks! Viņi izglābs savu mazo brālīti!
Piektā zīlīte: Lidojam! Lidojam! Mums ir jāpalīdz vējam un ābelei!

Zīlītes steigšus aizlido un viņu lidojums redzams vēl ilgi. Kārna Vārna joprojām guļ. Egle smagi nopūšas.

Rīta vējš: Kas tad nu? Tev kaut kas atkal nepatīk?

Egle: Nē jau. Tikai...

Rīta vējš: Ko – tikai?

Egle: Redzi, kad te mežā saskrien visi vēji, man ir ļoti bail.

Rīta vējš (patiesā nesaprašanā): Kāpēc?

Egle: Tāpēc, ka vēju spēks ir tik liels, ka tie izgāž kokus ar visām saknēm. Bet es vēl gribu dzīvot!

Rīta vējš (domīgi): Es saprotu...

Egle (pūlēdamās saņemties): Es jau arī šo to saprotu. Lai notiek, kas notikdams, tev jākļūst brīvam. Citādi Pavasarim nepietiks spēka. Un tad būs vēl sliktāk. Kas gan ir viena koka mūžs pret visu pavasari?
Rīta vējš (pārliecinoši): Neraudi nu. Es tevi nosargāšu. Vai dzirdi?

Egle (slēpdama asaras): Dzirdēt jau dzirdu.

Rīta vējš (ļoti maigi): Neraudi taču. Tiklīdz kļūšu brīvs, tā tūlīt pieķeršos pie tavām saknēm, lai tās noturētu zemē. Skaidrs?

Egle: Jā jau jā... Var jau būt, ka izdosies.

Rīta vējš: Uzticies man.

Ar viesuļiem atlido Ziemeļvējš. No trokšņa un stiprā pūtiena Kārna Vārna pamostas un ķērkdama ar steigu aizlido.
Ziemeļvējš (Rīta vējam): Hei, hei, mazo brālīti! Tev gadījusies ķibele, vai ne? Nekas, tūlīt tiksim galā. 

Rīta vējš (no sirds priecādamies): Paldies tev, vecāko brāli! Cik jauki ir augt ģimenē!

Ziemeļvējš: Re, re! Šurp lido Rietumvējš.

Rīta vējš: Tiešām?

Ziemeļvējš: Kad es tev saku! Bet tas nu gan ir draiskulis! Viņš atkal koķetē ar ūdens straumēm! Un tās tikai mirkšķina actiņas un smaida pretī.

Rietumvējš (aizelsies): Sveikiņi! Es nu esmu klāt. Kas jādara?

Ziemeļvējš (zobgalīgi): Kā klājas ūdeņu straumēm? Tikpat jaukas un mīlīgas?

Rietumvējš (nosarkdams): Protams, protams... Bet kas jādara?

Drebinādamies, satinies šallē, pielido Dienvidvējš.

Dienvidvējš (trīcēdams): Brr! Cik te ir auksti! Labi, ka apliku šalli. Klau, vai te tuvumā nav kāda somu pirts, kur varētu sasildīties?

Ziemeļvējš: Dabūsi tu savu pirti, tikai vispirms jāpalīdz tam mazajam – re, tur eglē!

Dienvidvējš (draudzīgi): Sveiks, sīkais! Ko tu tur dari?

Rīta vējš (kaunīgi): Neko es nedaru. Es sēžu. Esmu ieķēries. Vai varēsiet mani dabūt laukā?

Ziemeļvējš: Protams.

Rietumvējš: Kāda runa!

Dienvidvējš (noraisīdams šalli un saberzēdams rokas): Ķeramies tik klāt!

Rīta vējš (no visas sirds): Paldies! Tikai egli pasargājiet. Manis dēļ viņai nav jāiet bojā.

Ziemeļvējš (domīgi): Grūti būs. Bet mēģināsim. (ļoti uzmundrinoši) Nu, brāļi, pie darba!

Vēji sagriežas virpulī. Saceļas pamatīga vētra. Egle un apkārtējie koki krakšķ un līgojas, tomēr paliek savās vietās. Brīvi izskrien Rīta vējš.

Rīta vējš (gavilējoši): Paldies jums, brālīši, paldies! Nu es atkal esmu es pats! Nu es varu darīt savus Pavasara noliktos darbus!

Ziemeļvējš: Lai tev veicas! Mēs nu lidosim atkal katrs uz savu pusi.

Rietumvējš (Rīta vējam, kaunīgi): Tikai neaizraujies ar puķēm un plaukstošām lapām! Tās reizēm ir ļoti viltīgas. Sagroza galvu.

Dienvidvējš (tīši, bet  labvēlīgi kaitinādams): Ja kāds te no mums ar kaut ko aizraujas, tad tas esi tikai tu.
Rietumvējš (druciņ aizvainoti): Ja? Bet es toties pavasarī netīstos biezā šallē.

Ziemeļvējš (smiedamies): Mierā jūs abi, mierā! Ne no simpātijām, ne šallēm nevienam nav jākaunas. Vai ne?

Dienvidvējš (Rīta vējam): Atā, sīkais! Kādreiz piekāp, iedzersim karstu liepziedu tēju.

Rietumvējš: Dzīvo vesels! (klusiņām, piemiegdams ar aci) Tikai atceries, ko es tev teicu.

Ziemeļvējš: Bet nu lidojam! Brāžamies! Auļojam! Laiks negaida!

Vēji aizvirpuļo katrs uz savu pusi, tikai Rīta vējš vēl pagriežas atpakaļ.

Rīta vējš: Simtu paldies tev, labā egle! Tu, kaut uz neilgu laiku, devi man mājas. Es to nekad neaizmirsīšu.

Egle: Lai nu paliek.

Rīta vējš: Nē, es neaizmirsīšu. Es tikai padarīšu savus darbiņus – palīdzēšu ābelei, izkausēšu sniegu, uzplaucēšu vizbulītes. Tad es atkal pie tevis atlidošu.

Egle: Tiešām?

Rīta vējš (pārliecinoši): Noteikti. Tu mani gaidīsi?
Egle (pavērdamās ar skatienu, kas visu izsaka): Un kā tu domā?

Rīta vējš (saprazdams): Viss skaidrs. Es būšu klāt. Tikai pagaidām paliec sveika! Un gaidi! Tikai gaidi!

Rīta vējš sparīgi aizlido. Egle, kā atvadīdamās, novēcina zarus. Tad, nopūzdamās, sāk spodrināt čiekurus un sapņaini veras tālumā... No debesīm atskan Kārnas Vārnas ķērciens.

Kārna Vārna: Kurr! Kurr irr manas zilās krrelles? Kur? Nekad nedrīkst aizmirst par krellēm!!!
Beigas

